ROZHODNUTIE KOMISIE
zo 4. júna 2009,
ktorým sa na účely prispôsobenia technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova ako nečistoty vo Faradayovom rotátore na báze vzácneho železitého granátu (rare earth iron garnet - RIG) používanom v komunikačných systémoch s optickými káblami
[oznámené pod číslom K(2009) 4165]
(Text s významom pre EHP)
(2009/428/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/95/ES z 27. januára 2003 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. c),
keďže:
(1)
Smernicou 2002/95/ES sa od Komisie vyžaduje, aby preskúmala vyňatie určitých materiálov a komponentov elektrických a elektronických zariadení z článku 4 ods. 1 uvedenej smernice.
(2)
Po požadovanom technickom a vedeckom hodnotení Komisia dospela k záveru, že Faradayove rotátory na báze vzácneho železitého granátu, ktoré spĺňajú maximálne prípustné hodnoty koncentrácie stanovené v smernici 2002/95/ES, sú v súčasnosti dostupné a že by sa mala preskúmať výnimka, ktorá bola v tejto súvislosti udelená.
(3)
Smernica 2002/95/ES by sa preto mala zodpovedajúcim spôsobom zmeniť a doplniť.
(4)
Podľa článku 5 ods. 2 smernice 2002/95/ES Komisia uskutočnila konzultácie s príslušnými stranami. Počas konzultácií sa dospelo k záveru, že je potrebné zabezpečiť dostatok času pre výrobcov na zabezpečenie adekvátnosti Faradayových rotátorov na báze vzácneho železitého granátu, pričom sa dodržiavajú obmedzenia použitia olova podľa smernice 2002/95/ES. Preto by sa malo zabezpečiť, aby vplyvy na zdravie alebo bezpečnosť spotrebiteľa spôsobené nahradením neprevážili nad výhodami z nahradenia pre životné prostredie, zdravie alebo bezpečnosť spotrebiteľa, najmä v zariadeniach súvisiacich s bezpečnosťou, akými sú napríklad komunikačné systémy.
(5)
Opatrenia ustanovené v tomto rozhodnutí sú v súlade so stanoviskom výboru zriadeného článkom 18 smernice Európskeho parlamentu a Rady 2006/12/ES (2),
PRIJALA TOTO ROZHODNUTIE:
Článok 1
Príloha k smernici 2002/95/ES sa mení a dopĺňa tak, ako sa ustanovuje v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 4. júna 2009